b'\n_START_ARTICLE_\nRegistru de limb\xc4\x83\n_START_SECTION_\nRegistrul familiar\n_START_PARAGRAPH_\nAcest registru este folosit \xc3\xaen general \xc3\xaen situa\xc8\x9bii de comunicare orale f\xc4\x83r\xc4\x83 constr\xc3\xa2ngeri importante: \xc3\xaen familie, \xc3\xaentre prieteni, \xc3\xaentre colegi de munc\xc4\x83 f\xc4\x83r\xc4\x83 diferen\xc8\x9b\xc4\x83 de nivel ierarhic etc. Se caracterizeaz\xc4\x83 prin spontaneitate, modelul s\xc4\x83u fiind oral. \xc3\x8en scris este folosit, inclusiv \xc3\xaen literatura beletristic\xc4\x83, numai pentru a reda vorbirea \xc3\xaen acela\xc8\x99i registru. Este influen\xc8\x9bat de un registru de limb\xc4\x83 secundar, cel popular._NEWLINE_Lexicul registrului familiar este format din cuvinte curente, put\xc3\xa2nd s\xc4\x83 includ\xc4\x83 \xc8\x99i cuvinte argotice sau vulgare._NEWLINE_Din punct de vedere morfologic \xc8\x99i sintactic, registrul familiar folose\xc8\x99te mai mult propozi\xc8\x9bii scurte, uneori eliptice, \xc8\x99i mai pu\xc8\x9bin fraze. De asemenea, \xc3\xae\xc8\x99i permite abateri de la standardul limbii._NEWLINE_Vorbitorul caut\xc4\x83 s\xc4\x83 fie expresiv, folosind \xc8\x99i perifraze, uneori hiperbole.\n_START_SECTION_\nRegistrul elevat\n_START_PARAGRAPH_\nModelul acestui registru este unul scris. Acesta se situeaz\xc4\x83 la opusul registrului familiar, nu este spontan, ci \xc3\xaengrijit \xc3\xaen mod con\xc8\x99tient. Este folosit \xc3\xaen vorbire \xc3\xaen medii socioculturale elevate, \xc3\xaen comunic\xc4\x83ri foarte politicoase, \xc3\xaen discursuri etc., \xc8\x99i este mult folosit \xc3\xaen scris. Este un registru influen\xc8\x9bat de alt registru secundar, limba literar\xc4\x83, care se deosebe\xc8\x99te de registrul elevat prin caracterul artistic._NEWLINE_Lexicul acestui registru este bogat, c\xc4\x83utat, incluz\xc3\xa2nd \xc8\x99i cuvinte rare._NEWLINE_Din punct de vedere morfosintactic, standardul este scrupulos respectat, frazele sunt complexe \xc8\x99i bine construite, cu forme verbale modale \xc8\x99i temporale mai variate dec\xc3\xa2t \xc3\xaen celelalte registre._NEWLINE_Vorbitorul urm\xc4\x83re\xc8\x99te s\xc4\x83 realizeze \xc8\x99i efecte stilistice.\n_START_SECTION_\nRegistrul curent\n_START_PARAGRAPH_\nFolosirea acestui registru este caracteristic\xc4\x83 \xc3\xaentre persoane care nu se cunosc \xc8\x99i care au contacte \xc3\xaen via\xc8\x9ba cotidian\xc4\x83 (cump\xc4\x83r\xc4\x83turi, cerere de informa\xc8\x9bii, contacte cu administra\xc8\x9bia, rela\xc8\x9bii profesionale etc.) sau \xc3\xaentre persoane care se cunosc, dar nu sunt apropiate \xc3\xaentre ele, fie c\xc4\x83 sunt la acela\xc8\x99i nivel ierarhic sau nu. Se folose\xc8\x99te \xc8\x99i \xc3\xaen scris, de exemplu \xc3\xaen pres\xc4\x83._NEWLINE_Cuvintele folosite \xc3\xaen acest registru sunt cele \xc3\xaen\xc8\x9belese de oricine. Termenii sunt preci\xc8\x99i, nu se folosesc termeni de specialitate._NEWLINE_Gramatica registrului curent este \xc3\xaen general conform\xc4\x83 standardului, cu fraze simple._NEWLINE_Acest registru este neutru, vorbitorul neurm\xc4\x83rind s\xc4\x83 fie expresiv prin realizarea de efecte stilistice._NEWLINE_Precum cel elevat, \xc8\x99i registrul curent are un aspect oral \xc8\x99i unul scris, \xc3\xaentre care exist\xc4\x83 deosebirea c\xc4\x83 \xc3\xaen primul pot exista u\xc8\x99oare abateri de la standard, pe c\xc3\xa2nd al doilea este mai scrupulos \xc3\xaen respectarea acestuia.'